Mariacelio bazilika

Mariacelio Švč. Mergelės Marijos Gimimo bazilika (vok. Basilica Mariä Geburt, Basilika von Mariazell) – katalikų bažnyčia Mariacelio mieste, Austrijoje, Štirijos federalinėje žemėje. Žinoma kaip vieta, kurioje saugoma medinė Dievo Motinos statulėlė, vadinama Magna Mater Austriae (Austrijos Didžioji Motina), laikoma nacionaline šventenybe. Bažnyčiai suteiktas garbingas mažosios bazilikos titulas – jį 1907 m. suteikė popiežius Pijus X. Tai pagrindinė katalikų piligrimystės vieta Austrijoje, kasmet pritraukianti apie milijoną maldininkų. Architektūros paminklas. Architektūra XIV a. Mariacelio mieste buvo pastatyta gotikinė bažnyčia, iš kurios iki šių dienų išlikęs vidurinis (centrinis) bokštas. Dėl augančio piligrimų srauto XVII a. bažnyčia praplėsta ir rekonstruota baroko stiliumi. Rekonstrukcijos projektą parengė architektas Domenikas Šasja (it. Domenico Sciassia, g. apie 1599–1603 – m. 1679). Bažnyčios fasadas išsiskiria trimis bokštais – centrinis gotikinis bokštas išlikęs iš XIV a., o du šoniniai bokštai pastatyti baroko stiliumi XVII a. rekonstrukcijos metu. Virš centrinės navos iškilęs barokinis kupolas, kuris rekonstruotas vienas iš paskutiniųjų. Bazilikos vidus dekoruotas barokiniais altoriais, freskomis ir skulptūromis. Pagrindinis altorius pastatytas 1704 m.; šonines koplyčias puošia barokiniai altoriai su šventųjų atvaizdais. Restauravimas (1992–2007) Per 15 metų Mariacelio bazilika buvo nuodugniai restauruota, siekiant išsaugoti jos architektūrinį ir meninį paveldą bei pritaikyti ją šiuolaikiniams liturginiams ir piligrimystės poreikiams. Restauravimo darbai apėmė: interjero atnaujinimą, įskaitant votyvinių paveikslų restauravimą; senojo jungiamojo priestato tarp bažnyčios ir dvasininkų namo (Geistliches Haus) nugriovimą; naujo požeminio priestato įrengimą su pagalbinėmis patalpomis; liturginių erdvių pertvarkymą, atsižvelgiant į augantį piligrimų srautą; naujos vargonų sistemos įrengimą. Šaltiniai